Sanna Marin

Sanna Mirella Marin (født 1985) er en finsk politiker (SDP). Hun var Finlands statsminister fra desember 2019 til juni 2023.

Marin har vært innvalgt i Finlands riksdag siden 2015, og var transport- og kommunikasjonsminister fra 6. juni 2019 til hun i desember samme år tiltrådte som statsminister. Marin var ved tiltredelsen verdens yngste, sittende regjeringssjef.

Marins regjering var basert på en koalisjon mellom sosialdemokratene med sju ministere, Centern fem, Gröna förbundet tre, Vänsterförbundet to og Svenska folkpartiet to ministere. Regjeringen bestod av tolv kvinner og sju menn.

Marin tok mastergrad i offentlig forvaltning ved Tammerfors universitet i 2017. Marin var ordfører i Tammerfors stadsfullmäktige (kommunestyret) 2013–2017, og deretter medlem samme sted 2017–2021. Hun var medlem av landskapsfullmäktiget i Birkalands förbund 2013–2016.

Hun var andre nestleder i Finlands sosialdemokratiske parti 2014–2017 og ble valgt som første nestleder 2017–2020. Den 23. august 2020 ble hun valgt til partileder.

Under Russlands invasjon av Ukraina 2022 tok hun et klart standpunkt til fordel for de ukrainske forsvarerne.  På russisk statskontrollert TV ble hun omtalt som "provokatør" og "brannstifter".

Ved riksdagsvalget i april 2023 ble SDP tredje største parti. Marin varslet deretter sin avgang som partileder. Hun gikk av i juni 2023, da Petteri Orpo fra Samlingspartiet var rede til å danne regjering.

Priser 
23. november 2020 ble Marin valgt til BBCs liste over de 100 mest inspirerende og innflytelsesrike kvinnene i verden. 9. desember 2020 ble hun rangert på 85. plass på Forbes 'liste over verdens 100 mektigste kvinner, sammen med statsministre i Norge og Danmark. 

I 2020 ble hun også valgt til Young Global Leader av World Economic Forum. 17. februar 2021 var Marin på Times-listen over hundre ledere som forventes å påvirke samfunnet i fremtiden. Marin prydet også forsidebildet i en av utgavene.

Referanser

Eksterne lenker 
 
 

Finske statsministre
Personer fra Helsingfors
Sosialdemokrater